
Centralna procesna enota osebnega računalnika je mikroprocesor. Poznamo več družin mikroprocesorjev, ki se po svoji zasnovi razlikujejo. Osebni računalniki z mikroprocesorji INTEL so:

PC XT procesor INTEL 8088
PC AT procesor INTEL 80286
PC 386 procesor INTEL 80386
PC 486 procesor INTEL 80486

Procesorji 8088  delujejo z 8-bitno besedo, 80286 z 16-bitno besedo, 80386 in 80486  delujeta  z 32-bitno besedo. V razvoju pa je že novi procesor Pentium.

Procesorji lahko delujejo različno hitro. Njihovo hitrost izražamo s frekvenco delovanja v MHz. Običajne hitrosti sedaj so 40, 50 ali 66 MHz. 

Osnovna plošča 

Kako procesor izkoristimo, je odvisno od osnovne (matične) plošče, na kateri se nahaja. Za vsak procesor obstajajo standardne osnove plošče, ki morajo omogočati čim hitrejši prenos podatkov in namestitev dodatnih vmesnikov za povezavo. Na matični plošči je vgrajen pomnilnik in vmesniki (kontrolerji) za diskovne pogone, grafična kartica, vmesniki za izhode itd. Novejše matične plošče imajo dodatna sistemska vodila (Vesa local bus), ki omagočajo hiter prenos informacij. Oznaka take plošče je DX2.


Na plošče 386 lahko dodamo procesorju 386 še matematični koprocesor, ki pospeši obdelavo matematičnih operacij. Procesor 486 ima tak matematični procesor vgrajen že v svoji osnovni strukturi.

POMNILNIK 

Vsak računalnik ima notranji in zunanji pomnilnik. Notranji omogoča računalniku izvajanje programov. Po svojem obsegu je veliko skromnejši od zunanjega. V zunanjem pomnilniku so shranjenje aplikacije, programi in podatki. Kadar želimo izbrani program izvajati, ga moramo najprej iz zunanjega pomnilnika naložiti v notranjega, šele nato ga lahko poženemo. Najpogostejša oblika zunanjega pomnilnika so diskete in trdi disk. Poleg tega pa poznamo še tračne magnetne medije in CD ROM-e.

Velikost pomnilnikov merimo z byti (slo. zlog) B, kilobyti KB, megabyti MB ter gigabyti GB. Za zapis enega znaka potrebujemo 1 byte pomnilnika. En KB je 1024 B, en MB je 1024 KB, en GB pa je 1024 MB. Faktor 1024 (210) je posledica binarnega sistema, ki je v računalništvu uveljavljen kot osnovni številski sistem.

Notranji pomnilnik

Notranji pomnilnik se nahaja lahko na glavni sistemski plošči ali na dodatnih pomnilniških karticah. Pomnilniški prostor lahko povečamo z dodajanjem RAM modulov na osnovni plošči ali z vključevanjem kartic z dodatnim pomnilnikom v sistem. Po načinu delovanja ga delimo v RAM (ang. Random Access Memory) - pomnilnik z naključnim dostopom in ROM (ang. Read Only Memory) - bralni pomnilnik. RAM je pomnilnik, v katerega lahko podatke vpisujemo in jih iz njega tudi beremo, vendar jih ni sposoben ohranjati po končanem delu na računalniku (vse podatke moramo shraniti na zunanje pomnilnike). ROM pa je pomnilnik, iz katerega lahko samo beremo (npr. BIOS).

Po načinu uporabe v IBM PC  in združljivih računalnikih delimo notranji pomnilnik na:

· navadni (ang. conventional);
· podaljšani (ang. extended);
· razširjeni (ang. expanded);
· rezervirani (ang. reserved).


Navadni pomnilnik

Navadni pomnilnik je sestavni del vsakega  PC računalnika, ne glede na to, kakšen procesor je v njem uporabljen. Maksimalna velikost navadnega pomnilnika je 640 KB.



Podaljšani pomnilnik

Pomnilnik lahko povečamo tako, da mu dodamo podaljšani pomnilnik. To je pomnilnik nad 640 KB, namenjen splošni uporabi v 80286, 80386 in 80486 sistemih. V resnici gre za preprosto nadaljevanje navadnega pomnilnika. Če kupimo računalnik, ki ima 1 MB pomnilnika, ima tak računalnik vedno 640 KB navadnega in 384 KB podaljšanega pomnilnika. Pri sistemih s procesorjem 80286 se lahko pomnilnik podaljša do 16 MB, pri sistemih s procesorjem 80386 in 80486 pa do 4 GB.

Podaljšan pomnilnik je hiter in učinkovit. Uporabljajo pa ga lahko le programi in programski paketi , ki so napisani na poseben način, tako da jim je ta pomnilnik dostopen. V MS-DOS 6.0 in novejših je vključen program za upravljanje s podaljšanim pomnilnikom HIMEM.SYS (ang. extended - memory manager), ki omogoča drugim programom njegovo učinkovito uporabo.


Razširjeni pomnilnik

Velikost pomnilnika lahko povečamo tudi tako, da uporabimo razširjeni pomnilnik. Razširjeni pomnilnik se ne nahaja na osnovni sistemski plošči, temveč ga v sistem vgradimo z dodatno kartico. Tudi ta pomnilnik lahko uporabljajo le tiste aplikacije, ki so pisane posebej v ta namen. Delo z razširjenim pomnilnikom je počasnejše in težavnejše kot delo s podaljšanim pomnilnikom. Za delo z razširjenim pomnilnikom potrebujemo posebno elektroniko, ki preslika razširjeni pomnilnik v navadni pomnilnik. MS-DOS ne vključuje posebnega uslužnostnega programa, dobimo pa ga ob nakupu kartice z razširjenim pomnilnikom.


Rezervirani pomnilnik

Večina računalnikov ima 256 KB rezerviranega pomnilnika - CACHE RAM. To je hiter pomnilnik, ki je dostopen samo sistemu. Rezervirani pomnilnik uporabljajo krmilniki strojne opreme, na primer koda za podporo video monitorja ali kontrolerji trdih diskov. Rezervirani pomnilnik je kategorija zase in ni del navadnega, podaljšanega ali razširjenega pomnilnika.



ZUNANJI POMNILNIKI

Programska oprema je večinoma na magnetnih medijih, ki omogočajo dolgotrajen zapis velike količine informacij. Zapis na takšnem mediju je občutljiv na magnetno polje, ki lahko povzroči spremembo zapisa. Nenamerno spremenjen zapis je seveda uničen zapis. Zato moramo pri magnetnih medijih paziti, da jih ne hranimo na mestih, kjer so prisotna magnetna polja (v bližini transformatorjev, magnetov, monitorjev, električnih tuljav itd.). Magnetni mediji ki jih največ uporabljamo kot zunanje pomnilnike, so:

diskete ali gibki diski
trdi ali fiksni diski
magnetni trakovi
CD ROM-i


Diskete

Gibki diski so, kot že ime pove, iz fleksibilnega materiala, prevlečenega s tanko plastjo magnetnega medija, ki omogoča magnetni zapis informacij. V uporabi so diskete različnih velikosti z različno gostoto zapisa. MS-DOS lahko dela z naslednjimi disketami:

5.25 palčna	SS/DD		(180 KB)
5.25 palčna	DS/DD	(360 KB)
5.25 palčna	DS/HD	(1200 KB = 1.2 MB) 
3.5 palčna	DS/DD	(720 KB)
3.5 palčna	DS/HD	(1440 KB = 1.44 MB)

Sedaj se največ uporabljajo 3.5 palčne diskete DS/HD, ki kljub manjšim dimenzijam lahko shranijo večje število informacij. 3.5 palčne diskete imajo gostejši zapis in so mehansko bolj zaščitene. Spravljene so v lupini iz trde plastike. Mesto, kjer disketni pogon med uporabo diskete odčitava zapis, je prekrito s kovinskim ščitom, tako da prah in prsti nikakor ne morejo priti v kontakt s površino magnetnega medija.

Hranjenje disket

Vsako disketo ščiti zaščitna prevleka. Diskete shranjujemo v suhem, ne prevročem prostoru, kjer ni prahu niti magnetnih polj. Vsako disketo opremimo z nalepko, na kateri je označena vsebina, ki omogoča pregled nad tem, kakšne informacije so shranjene na disketi. Nalepka naj ne prekriva nobene odprtine v zaščitni prevleki diskete. Dobro je, če za pisanje na nalepko, ki je že prilepljena na disketi, uporabljamo pisala z mehkimi konicami, saj lahko navadni ali kemični svinčnik poškoduje disketo. Za hranjenje disket imamo posebne škatle.

Zaščita proti zapisovanju

Včasih želimo, da vsebine diskete ne bi bilo mogoče spreminjati, branje pa bi bilo vseeno možno. Zaščititi jih moramo proti zapisovanju (ang. write protect). Vsako 5.25 palčno disketo zaščitimo tako, da pravokotno zarezo v zaščitni prevleki prelepimo z neprosojno nalepko. 3.5 palčne diskete pa imajo v ta namen luknjico pravokotne oblike. Dokler je ta luknjica prekrita z vgrajenim jezičkom, lahko zapis na disketi spreminjamo. Če pa odprtino odpremo, je disketa zaščitena proti zapisovanju.


Trdi diski

Trdi diski niso zamenljivi, ampak tvorijo celoto s svojimi pogoni. Njihove glavne prednosti pred disketami so:

na diske lahko shranimo bistveno večjo količino informacij (do 1000-krat več);
dostop do informacij je veliko hitrejši.


Za delo morajo biti tudi diski pripravljeni - formatirani. Za lažje in hitrejše iskanje informacij si disk razdelimo na logična področja - direktorije (Tudi o tem kasneje!).

Komunikacijski vmesniki omogočajo povezavo računalnika z drugimi napravami oz. enotami. Posamezni komunikacijski vmesnik ima lahko več vrat (ang. port), ki so lahko serijska ali paralelna in omogočajo serijsko oz. paralelno komunikacijo. Ime za serijska vrata v MS-DOS je COMn:. V imenu COMn: je n številka med 1 in 4. Drugo ime za prva serijska vrata COM1: je tudi AUX:. Na serijska vrata priključujemo miške in druge vhodne enote. V računalniku je lahko do troje paralelnih vrat, ki so označena z imenom LPTn:, kjer je n številka od 1 do 3. Drugo ime za prva paralelna vrata je LPT1: je tudi PRN:. V imenih vrat komunikacijskih vmesnikov smemo dvopičje na koncu imena opuščati. Na paralelna vrata priključujemo tiskalnike in druge izhodne enote. 


[bookmark: _Toc321012678][bookmark: _Toc321012809][bookmark: _Toc322912795][bookmark: _Toc322913001]TIPKOVNICA

Razpored tipk

Izgled računalniške tipkovnice je na prvi pogled zelo podoben izgledu tipkovnice na pisalnem stroju. Pri nakupu tipkovnice bodimo pozorni na razpored tipk, saj obstaja več različnih standardov razporeda tipk. Ta je odvisen od jezikovnega področja, ki mu je tipkovnica namenjena. Najpogostejše so tipkovnice z ameriškim razporedom tipk, ki ima 101 oz. 102 tipki. Tipkovnica in računalnik morata imeti usklajeno delovanje. To naredimo s posebnim programom (ang. driver keyboard). S tem programom lahko posamezne tipke priredimo za posamezno jezikovno področje. Za razpored tipk obstajajo različne kodne tabele. Najnovejši standard, ki se vse bolj uveljavlja v Sloveniji, je kodna tabela 852. Ta omogoča izpisovanje šumnikov in tudi posebnih znakov (posebni znaki, npr.: oglati in zaviti oklepaji, niso zamenjani s šumniki, ampak so na posebnih tipkah, oz. jih dobimo s kombinacijo desne ALT tipke (ALT GR) in ene tipke na tipkovnici). 


Na večini tipk na tipkovnici sta vsaj dva znaka, na nekaterih pa celo trije. Da se na zaslon izpiše željeni znak, pritisnemo eno samo tipko ali pa istočasno s tipko Shift oz. desno ALT (ALT Gr).  Zgornji znak dobimo  v kombinaciji s tipko Shift, znak v levem zgornjem kotu ali s strani tipke pa v kombinaciji z desno tipko ALT. Kodna tabela 852 omogoča s pomočjo kombinacij tipk izpisovanje raznih specialnih znakov. 

MONITOR

Monitor oz. zaslon nam omogoča vizualno komunikacijo s programi, ki jih poganjamo na računalniku. Prenosni računalniki (ang. notebook) imajo zaslon že vgrajen, namizni pa zahtevajo, da na računalnik priključimo samostojni monitor. Monitor oz. zaslon sam po sebi še ni dovolj. Da ga lahko uporabimo kot enoto, na katero računalnik pošilja sporočila, rezultate obdelav ter prikazuje tekst in grafiko, moramo v računalnik vgraditi tudi grafično kartico, preko katere ga povežemo z monitorjem. Vsak tip monitorja ima ustrezni tip grafične kartice. 

Miška sicer ni obvezni del računalniške opreme, je pa učinkovit pripomoček, brez katerega si je težko predstavljati delo s številnimi programskimi paketi, ki podpirajo njeno uporabo. Miška deluje kot naprava za kazanje. Omogoča premikanje kazalca v vseh smereh po zaslonu, hkrati pa s pomočjo njenih tipk lahko računalniku pošiljate predefinirana sporočila.

Vsaka miška je narejena tako, da ko z njo drsite po površini mize, pošilja računalniku ukaze za premik kazalca. To so navadno kar kode, ki jih računalnik prejme tudi od tipk s tipkovnice, ki premikajo kazalec na zaslonu. Koda, ki jo miška računalniku pošilja, je odvisna od smeri premikanja miške po mizi. Vsaka miška ima vgrajenih tudi nekaj tipk (dve ali tri). Ne glede na število tipk je funkcija miške vedno enaka.


Uporaba miške

Klik (ang. click) je kratek pritisk ene od tipk miške (običajno leve tipke).
Dvojni klik je dvojni kratek pritisk na isto tipko miške.
Poteg pomeni, da pritisnemo eno od tipk na miški in jo zadržimo v pritisnjenem položaju, med tem ko z miško drsimo po podlagi.
Pritisk pomeni, da pritisnemo na izbrano tipko in jo izpustimo. Tipke ni treba izpustiti takoj za tem, ko jo pritisnemo.
Istočasni pritisk pomeni, da sočasno pritisnemo na dve ali več tipk.
Kazanje omogoča premikanje kazalca (kurzorja) po zaslonu in s tem lahko pokažemo na določeni element.


